Pian 40 vuotta kuntapolitiikassa mukana ollut Liisa Salmi oli ensin vennamolainen ja sitten soinilainen. Nyt hän ei ole enää ihan varma, mihin ryhmään hänen pitäisi kuulua.

Kun pielavetinen Liisa Salmi vuoden 1980 kunnallisvaaleissa lähti ensimmäistä kertaa ehdolle, oli puolueen valinta helppo juttu. Isä oli innokas vennamolainen eli SMP:n kannattaja ja poliittinen linja tarjoiltiin tyttärelle sellaisenaan.

– Siihen aikaan oltiin kuuliaisia isän ja äidin perinnölle, Salmi kuittaa.

Suomen Maaseudun Puolue kaatui vuonna 1995 ja Liisa Salmesta tuli perussuomalainen. Hänellä on vieläkin tallessa puolueen rekisteröintipaperit kirjekuoressa. Sen päällä on tarra, jossa lukee "Olen Perussuomalainen". Viime vaaleissa hän sai 25 ääntä ja nousi varasijalta valtuustoon.

Mutta sitten tuli kesä 2017 ja perussuomalaisista lohkesi Sininen tulevaisuus -niminen puolue. Nyt Salmi ja joukko entisiä perussuomalaisten valtuutettuja ympäri maata ei enää tiedä, mihin he kuuluvat.

Pielavedellä vanha perussuomalaisten valtuustoryhmä lakkautti itsensä syyskuun alussa. Syntyi "Sininen sitoutumaton Pielavesi" -niminen ryhmä, joka voi kallistua siniseen tulevaisuuteen, perussuomalaisiin tai ei kumpaankaan.

– Katsotaan, miten nämä isot pojat leikkii ja tehdään sitten lopullinen päätös, sanoo yksi viisihenkisen ryhmän valtuutetuista, Eero Oravainen.

Liisa Salmi on ottanut huolella talteen leikkeitä perussuomalaisten ja sitä edeltäneen SMP:n historiasta. Sakari Partanen / Yle

Äänestäjätkään eivät ole aina kartalla

Ylen aluetoimitukset haastattelivat viitisenkymmentä paikallispoliitikkoa eri puolilta maata siitä, miten sinisen tulevaisuuden irtaantuminen perussuomalaisista näkyy kentällä.

Pielaveden esimerkki on kuvaava: vaikka valtakunnan tasolla tapahtumat herättivät suuria tunteita, alueilla vallitsee lähinnä hämmennys. Perussuomalaisista irtaantuneet ovat muodostaneet kaikennäköisiä ja ennen kaikkea kaikennimisiä ryhmiä. Äänestäjätkään eivät ole aina kartalla valtuutettunsa puoluekannasta.

– Baarissa on voitu kysyä, kumpaan ryhmään kuulun, kertoo perussuomalaisten hirvensalmelainen valtuutettu Jouni Kuitunen.

Hän huomauttaa kuitenkin, että kunnassa oikea ehdokas on äänestäjälle tärkeämpi asia kuin oikea puolue. Samaa todistaa moni muukin.

Osa puolueväestä tympääntyi politiikkaan

En ole vielä liittymässä kumpaankaan puolueeseen, sanoo sitoutumattomana perussuomalaisten listalta Pielaveden valtuustoon päässyt Eero Oravainen. Sakari Partanen / Yle

Entisten puoluetovereiden välit vaihtelevat asiallisesta vihamieliseen. Perussuomalaisten valtuutettu Matti Hännikäinen Rääkkylästä kertoo, miten ennen istuttiin vierekkäin, mutta nyt siniset istuvat toisella puolella salia.

Henkisesti etäisyys voi olla suurempikin. Sinisten savonlinnalainen varavaltuutettu Rikhard Blomerus lähti puolueesta, kun Jussi Halla-aho valittiin. Sen jälkeen hän sanoo saaneensa haukut entisiltä puoluetovereiltaan – kuten muutkin loikanneet.

– Vihapuhe, kiusaaminen ja haukkuminen on ollut niiden osa, jotka ovat ilmaisseet, että eivät halua enää kuulua perussuomalaisten puolueeseen, hän väittää.

Osa perussuomalaisten entisistä ja nykyisistä jäsenistä on tympääntynyt koko skismaan; joku on saattanut jopa lakata käymästä kokouksissa ja vastaamasta puhelimeen.

– Ei paikallisesti ketään kiinnosta valtuustossa koko typerä jupakka, jonka siniset aiheuttivat, sanoo puolestaan perussuomalaisten Mäntyharjun valtuustoryhmän puheenjohtaja Tanja Hartonen-Pulkka.

Sinisten ryhmä on hyvin yksimielinen, koska olen siinä ainoa jäsen. Kimmo Kivelä

Perussuomalaisten jäsenenä pysyneet kertovat Ylelle saaneensa äänestäjiltä lähinnä positiivista palautetta. Samaa kertovat tosin puolueen jättäneetkin.

Yle kertoi jo kesäkuussa uhkaavista viestejä, joita puolueesta lähteneet kansanedustajat ovat saaneet. Ylen nyt haastattelemien valtuutettujen kertoman perusteella ilmiö ei ole paikallistasolla yleinen. Yksi sinisten valtuutettu kertoi kuitenkin saaneensa postissa vihjauksen tappamisesta.

"Ymmärtääkseni linja on, että takaisin ei ole tulemista"

Samuli Voutila ei usko, että loikkareita tulee lisää. Joonas Nieminen / Yle

Kunnallisvaaleissa pääsi valtuustoihin kaikkiaan 769 perussuomalaista. Tarkkaa lukua heistä sinisiin loikanneista tietää tuskin kukaan. Perussuomalaisten mukaan lähtijöitä on ollut valtakunnan tasolla korkeintaan 50. Sinisten kuopiolaisen valtuutetun, kansanedustaja Kimmo Kivelän mielestä loikkareita on enemmän, ehkä 50–100.

– Sinisten ryhmä on Kuopiossa hyvin yksimielinen, koska olen siinä tällä hetkellä ainoa jäsen. Toivon, että saan kavereita pian, hän sanoo.

Kivelä uskoo valtuutettuja ja muitakin jäseniä tulevan lisää nyt, kun sinisistä on tulossa virallinen puolue. Hänen valtuustotoverinsa Samuli Voutila (ps.) ei tätä allekirjoita. Voutila näkee, että paluumuuttajia on enemmän kuin lähtijöitä.

– Mutta ymmärtääkseni linja on ainakin eduskunnassa se, että takaisin ei ole tulemista. Yksittäisten rivijäsenien kohdalla puoluehallitus käyttää harkintaa.

Katsotaan miten nämä isot pojat leikkii ja tehdään sitten lopullinen päätös. Eero Oravainen

Pielavetinen Liisa Salmi on vielä perussuomalaisten jäsen, mutta ei ehkä kauaa. Hän tunsi Jussi Halla-ahon sanoman itselleen vieraaksi jo vuosia sitten, kun ensimmäisen kerran kuuli tämän puhuvan puoluekokouksessa. Timo Soinin olisi pitänyt erottaa Halla-aho jo siinä vaiheessa, Salmi miettii nyt.

– Halla-ahon linja on minulle vieras, kun tuntuu, ettei se keskity mihinkään muuhun kuin maahanmuuttoon. Nämä maahanmuuttokysymykset oikein tuntuvat työntyvän jo korvista, lähes 40 vuotta puoluepolitiikassa ollut nainen tuskailee.

Korjaus 17.10: Toisin kuin artikkelin aikaisemmassa versiossa luki, Sininen tulevaisuus ei vielä ole oma puolueensa. Se on vasta rekisteröitymässä. Tarkennettu myös Liisa Salmen puoluehistoriaa.